Briewe uit Bagdad: Die blyplekBagdad Foto: Koos Greeff Koos Greeff het ŉ tyd lank in Bagdad spandeer. Hy gaan oor die volgende paar weke sy avonture met Maroela-lesers deel. Lees sy vorige briewe. -Red Liewe vriende, Bagdad is ŉ reuse plek – ek skat so groot soos die Kaapse Skiereiland of amper. Maar daar stop dit, want dis plat en dis lelik. Reg in die middel is die oudste en verwaarloosde gedeelte wat bekend staan as Karada. Hier woon so tussen 400 000 en 500 000 mense en die meeste is Christene en behoort tot die Armeniese bevolkingsgroep. Ou Saddam was nou nie juis lief vir hulle nie – “agtergeblewenes”, net soos hier by ons. En nou suig hulle ook weer aan die agterste speentjie want die Christendom is redelik onderdruk in daai geweste. So hier woon hulle op mekaar in gehuggies en verwaarloosde geboue – ek hoor Hillbrow lyk deesdae ook só. En die rommel lê op die strate en die drek vloei oor die paaie en dis stof en dis miserabel. In die hartjie van Karada het die Amerikaners vyf hotelle en vier groot huise en nog ŉ paar oop erwe gehuur. Die spulletjie het hulle omring met betonmure van so amper vier meter hoog met dubbele staalhekke by die ingange. Bo-op elke hogere plek is waghokke gebou en hier sit Nepalese- of Sri Lankese soldate dag en nag en bespied die spulletjie. Verder is daar kameras en ander elektroniese goeters wat die plek moet veilig hou. En dan is daar ook nog honde. K9 is die maatskappy en hulle kom hier iewers vandaan want die ouens praat Afrikaans en die honde verstaan dit ook! Bagdad (Foto: Koos Greeff, verskaf aan Maroela Media) Irak is maar redelik vodde en die Amerikaners besef dat geld alleen nie die gemors sal regmaak nie. So almal word opgelei en heropgelei. Dis nou van verpleegsters af tot by regters want ou Saddam was maar korrup en sy trawante het seker maar in sy voetspore gevolg. Maar omdat “civvies” kroonwild is en dit te gevaarlik is om vrylik rond te beweeg, kom die “studente” nou na ons toe. Amper soos: “As die berg nie na Mohammed wil kom nie, dan kom Mohammed maar na die berg”. Ons basis is dus ŉ blyplek vir die “civvie”-opleiers van alle soorte en van oral oor wat op ‘n korttermynkontrak die mense van Irak moet leer. Hier woon hulle in die veilige vesting en elke dag kom besoek die studente ons en kry kos en opleiding. So – hier is ek nou in Karada-basis by my woonplek vir die volgende paar weke. Mooi week vir julle. Ek verlang. Koos *Koos Greeff het ŉ tyd lank in Bagdad spandeer. Hy gaan oor die volgende paar weke sy avontuur met Maroela-lesers deel. Lees alle Briewe uit Bagdad op Maroela Media.